ЗэфIигъэкIар зыхуэдизыр къыпхуэлъытэнукъым. Нобэ илъэс 65-рэ ирокъу Урысей Федерацэм и Президент Путин Владимир
Урысей Федерацэм и Президент, УФ-м IэщэкIэ ЗэщIэузэда и Къарухэм я командующэ нэхъыщхьэ, дуней псом щынэхъ лъэщ дыдэ политикхэм ящыщ Путин Владимир Владимир и къуэр 1952 гъэм жэпуэгъуэм и 7-м Ленинград къалэм къыщалъхуащ.
Ленинград дэт технологическэ институтым химиер нэхъ хэкъузауэ щрагъэдж и школ хэхар 1970 гъэм къиуха нэужь, Путин Владимир Ленинград къэрал универститетым и юридическэ факультетым щIэтIысхьащ. Абы щеджэуи КПСС-м хыхьащ икIи а партыр зэи ихъуэжакъым. А зэманым хабзэрати, еджапIэ нэхъыщхьэр къэзыухар лэжьапIэ кIуэн хуейт къыхуагъэлъагъуэ IэнатIэм. 1975 гъэм Путиным апхуэдэ щIыкIэкIэ лэжьэн щыщIидзащ СССР-м Къэрал шынагъуэншагъэмкIэ комитетым. 1979 гъэм абы КГБ-м и Школ нэхъыщхьэу Москва къалэм дэтыр къиухри, Ленинград игъэзэжащ.
И къулыкъур щIыпIэ зэмылIэужьыгъуэ куэдым щрихьэкIащ Путиным икIи дэнэ щIыпIэ щымыIами, абы къэралым и щIыхьыр иIэту, цIыхухэм я сэбэп зыхэлъхэм яхуэпэжу лэжьащ. Къулыкъум къыхэкIыжа нэужь, Ленинград къэрал университетым и ректорым и дэIэпыкъуэгъуу, иужькIэ цIыхубэ депутатхэм я Ленинград къалэ советым и унафэщIу, Санкт-Петербург къалэм и правительствэм и унафэщIым и къуэдзэу щытащ. 1996 гъэм Путиным Москва лэжьапIэ къыщыщыхуагъэлъагъуэм, абы арэзы техъуэри, УФ-м и Президентым и Iуэхухэр зэкIэлъызыгъакIуэм и къуэдзэу лэжьэн щIидзащ.
1997 гъэм Путиным и кандидат диссертацэр пхигъэкIащ икIи «Экономикэ щIэныгъэхэм я кандидат» цIэр къыфIащащ. Зэман зэхуэмыдэхэм Путин Владимир Урысейм ШынагъуэншагъэмкIэ и советым, «Урысей зэкъуэт» партым я унафэщIу лэжьащ.
УФ-м и Президент Ельцин Борис 1999 гъэм дыгъэгъазэм и 31-м и къулыкъум текIри, къэрал унафэщIым и къалэнхэр пIалъэкIэ игъэзэщIэну игъэуващ а зэманым Правительствэм и УнафэщIу лэжьа Путин Владимир. 2000 гъэм и гъатхэпэм къэралым президент хэхыныгъэхэр щекIуэкIащ икIи Iэ зыIэтахэм я процент 53-м нэблагъэр и телъхьэ хъури, а къулыкъур Путиным хуагъэфэщащ.
КъыкIэлъыкIуэ президент хэхыныгъэхэм, 2004 гъэм екIуэкIами, щытекIуащ Путин Владимир, ауэ иджы абы Iэ хуаIэтат цIыхубэм я процент 70-м щIигъум. Абы къегъэлъагъуэ къэрал унафэщIым дзыхьу хуащIыр кIуэ пэтми нэхъыбэ хъууэрэ къызэрекIуэкIар.
2008 — 2012 гъэхэм Путиныр УФ-м и Правительствэм и УнафэщIу лэжьащ. 2012 гъэм ар президент хэхыныгъэхэм хэтыну къигъэлъэгъуащ «Урысей зэкъуэт» партым икIи гъатхэпэм и 4-м Урысей Федерацэм и хэхакIуэхэм я процент 63-м щIигъум Iэ хуаIэтри, къэрал унафэр аргуэру Путиным IэщIалъхьэжащ.
Путин Владимир къэрал къулыкъу зэригъэзащIэ зэманым къриубыдэу зэфIигъэкIа Iуэхухэм я инагъыр, политикэ, экономикэ, социальнэ, щэнхабзэ, спорт IэнатIэхэм мыхьэнэшхуэ щызиIэ унафэхэу абы пхигъэкIахэр зыхуэдизыр къыпхуэлъытэнукъым. Урысей Федерацэр къэрал лъэщ зэрыхъужами, абы дуней псом пщIэшхуэ къызэрыщыхуащIми и фIыгъэшхуэ хэлъщ ди Президентым.
Путин Владимир Къэбэрдей-Балъкъэрми мызэмытIэу къэкIуащ, республикэм и Iуэхухэр зытетым щыгъуазэ зищIу щIыналъэр къызэхикIухьащ.
КъБР-м, КъШР-м, Адыгейм щыщ ди лъэпкъэгъу куэд игъэлъэпIащ.
